María Egual

**María Egual i Miguel** (Castellón, heneru d'1655 - Valéncia, 23 d'abril de 1735), ija de Hosé Egual Borrás i de Basilia Miguel. Pueta i dramaturga española. En 1676 se casó col Crisóstomu Peris, marqués de Castellfort, i se fue a vivil a Valéncia.

Ella mesma inaguró i mantuvo nel su propiu palaciu una tertúlia literária qu'acabó convirtiéndo-si nel salón literáriu más emportanti dela ciá. Enas sus reunionis s'arepressentaban pieças teatráis, assin se tié conecimentu dela repressentación dela comédia d'Agustín de Salazar i Torres, *Tamién se ama nel abismu*, estrenaá en 1670 pa festeal el cumpleañus del Rei Carlos II, pala qual escrevió una loa.

Vicente Ximenu l'encruyó nel su libru escrivioris del Réinu de Valéncia dessicriviéndola assina:

*"Era dama discretíssima, de craru i despejau entendimentu i adornaá d'amena i fecunda erudición. La su conversación era oía con aplausu delas pressonas más destinguiás i de güenu gustu desta ciá"*
Donó nel su testamentu 1000 libras pa l'ospital de Castellón, la su ciá natal. Dantis de moril quemó la mayol parti dela su obra.

## Obra
El su estilu está enmersu enas corrientis literárias del barrocu tardíu. Ala su muerti queun 3 volúmenis manuscritus qu'en 1749 posseía el su nietu. N'ellus se topaban dos comédias, *Los prodigius de Tesália* i *Trunfus d'amol nel airi* que pertenecían al géneru cortessanu mitológicu. Delos tres volúmenis sólu se conselva unu ena Biblioteca Nacional, el númeru 22034. El manuscritu arrecoji la su novela *El esclavu dela su dama*, varias pieças puéticas i quatru obras dramáticas brevis: dos colóquius, una loa i un baili, el *Baili delos trajis*, escrita en versu polimétricu.

El *Colóquiu entri Nisi i Laura* encabeça el su manuscritu. Nel dos doncellas dela mesma edá i estatu social desenolvin una conversación ena que Laura poni al correnti a Nisi, qu'á estau huera de Valéncia duranti una temporá, dela moa i delas sus relacionis familiáris i amorosas. Nel ironiçan sobri la probremática que simbolicéa la moa enas sus vidas i cómu se les emponi matrimonius que no se quielin. No tié un caraiti didáuticu si no el desiu de partil l'esperiencia d'unas vivéncias femeninas. Nel su colóquiu entri Lisardu i Don Huan, estus palran de cómu l'amol se á entroducíu enas sus vidas. Tampocu tié un caraiti didáuticu si no vivencial. Tamién se conselva una *Relación de mugel* qu'aquieri horma de diálogu nel que desenñolva el tema dela mugel esquiva a travis del diálogu entri Cupiu i una mugel que no quieri sometel-si al su puel. Paraci que es l'argumentu dela comédia *Los prodigius de Tesália*.

*El esclavu dela su dama* es un [relatu brevi biçantinu nel que los sus protagonistras, Lisardu i Laura, ebin resorvel un sinfín d'adelversiáis inque remata felismenti en bóa. Huntu ala novela de [Clara Jara de Soto *El instruíu nel corti o las abenturas del estremeñu* conforma la produción novelística brevi escrita pol mugeris nel sigru XVIII.

Las sus puessías están devidías en dos tipus: unas de caraiti frívolu i otras de caraiti más sériu. Las primeras son de tema amorosu i de circustáncias i las segundas de tema moral i religiosu.

## Bibiugrafía

María Egual, *Puessías dela marquesa doña María Egual i Miguel, marquesa de Castellfort*. Manuscritu.

1997 Pasqual Mas i Haver Vellón, *La literatura barroca en [[Castellón]]. María Egual. Obra Compléta.* Sociedá Castellunensi de Coltura.

## Huéntis